సమాచార విశ్లేషణ రంగంలో ఇన్‌రిథమ్‌తో టి-సర్కారు జట్టు
- ప్రపంచం తెలంగాణ వైపు చూసేలా కృషి
- పక్కా రోడ్‌ మ్యాప్‌తో ముందుకు
- ఎన్నారైలు ప్రభుత్వంతో కలిసి రావాలి
- పిట్స్‌బర్గ్‌ పర్యటనలో మంత్రి కేటీఆర్‌
                  పిట్స్‌బర్గ్‌ (అమెరికా): రానున్న రోజుల్లో ఐటీ, ఐటీయేతర పరిశ్రమల వృద్ధిలో సమాచార విశ్లేషణ (డాటా అనెలిటిక్స్‌) కీలకం భూమిక పోషించనుందని తెలంగాణ రాష్ట్ర ఐటీ, పంచాయితీ రాజ్‌ శాఖ మంత్రి కె. తారకరామారావు (కేటీఆర్‌) అన్నారు. ఇందులో భాగంగా ఈ రంగంలోని శిక్షణ సంస్థలను, కంపెనీలను హైదరాబాద్‌కు తీసుకు వచ్చి యువతకు ఉపాధి కల్పించేందుకు కృషి చేస్తున్నట్లు ఆయన తెలిపారు. రెండు వారాల అమెరికా పర్యటనలో ఉన్న కేటీఆర్‌, తన పర్యటనలో మూడో రోజు పిట్స్‌బర్గ్‌ నగరంలో పర్యటించారు. ఈ సందర్భంగా తెలంగాణ ప్రభుత్వం పిట్స్‌బర్గ్‌ కేంద్రంగా పనిచేస్తున్న ప్రముఖ డాటా అనెలిటిక్స్‌ సంస్థ ఇన్‌రిథమ్‌తో ఒక అవగాహన ఒప్పందాన్ని కుదుర్చుకుంది. మంత్రి కేటీఆర్‌, తెలంగాణ ఐటీ కార్యదర్శి జయేష్‌ రంజన్‌లు తెలంగాణ ప్రభుత్వం తరఫున ఇన్‌ రిథమ్‌ అధ్యక్షుడు వివ్‌ పెన్నింటితో ఎంవోయూను కుదుర్చుకున్నారు. రానున్న రోజుల్లో డాటా అనెలిటిక్స్‌ రంగంలో ఎర్పడనున్న అపార ఉపాధి అవకాశాలను అందిచపుచ్చుకోవడం ధ్యేయంగా ఈ ఒప్పందాన్ని కుదుర్చుకున్నట్లు వారు తెలిపార. వచ్చే 20 ఏళ్లలో ఈ రంగం చాలా కీలకంగా మారనుందన్న విశ్లేషణల నేపథ్యంలో ఇన్‌ రిథమ్‌ సంస్థతో తెలంగాణ ప్రభుత్వం ఒప్పందం కుదరడం మంచి పరిణామమని ఐటీ నిపుణులు అభిప్రాయపడ్డారు. హైదారాబాద్‌ ఇప్పటికే ప్రపంచ ఐటీ రంగంలో మేటి ఎంపిక నగరంగా స్థానం సంపాధించుకుందని ఆయన కేటీఆర్‌ అన్నారు. ఐటీలో నగరాన్ని మరింత ఉన్నతంగా తీర్చిదిద్దే లక్ష్యాలను నిర్దారించుకొని తదుపరి దశకు చేర్చాల్సి ఉందని అభిప్రాయపడ్డారు. డాటా అనెలిటిక్స్‌ రంగంలోని ప్రముఖ శిక్షణ సంస్థలను కంపెనీలను హైదరాబాద్‌కు వచ్చేలా విశేషంగా కృషి చేస్తున్నట్లు తెలంగాణ ఐటీ శాఖ కార్యదర్శి జయేష్‌ రంజన్‌ తెలిపారు. ఈ సందర్భంగా ఇన్‌రిథమ్‌ సంస్థ అధ్యక్షుడు వివ్‌ పెన్నింటి మాట్లాడుతూ గూగుల్‌, ఫేస్‌బుక్‌, అమేజాన్‌, ఈ కామర్స్‌ సంస్థలు దిగ్గజ సంస్థలుగా ఎదిగేందుకు కారణం ఆయా సమర్థవంతమైన సమాచార విశ్లేషణతో ముందుకు వెళ్లడమేనని తెలిపారు. ఈ రంగలో ప్రపంచ ప్రఖ్యాత సంస్థలను, కంపెనీలను అందుబాటులోకి తేనున్నట్లు తెలిపారు. డాటా అనెలిటిక్స్‌ విభాగంలో ఉద్యోగావకాశాలకు ప్రపంచ వ్యాప్తంగా మంచి డిమాండ్‌ఉందని ఆయన అన్నారు. ఈ రంగంలో తెలంగాణ ప్రభుత్వంతో ఒప్పందం కుదుర్చుకోవడం తమకు ఎంతో అనందంగా ఉందని ఆయన అన్నారు. తన పర్యటనలో భాగంగా కేటీఆర్‌ పిట్స్‌బర్గ్‌లోని టెక్‌షాప్‌ను సందర్శించారు.ఇక్కడ పరిశోధనలకు అందిస్తున్న సహాయం గురించి స్వయంగా తెలుసుకున్నారు. ఇక్కడి అనుభవాలను తెలంగాణ ప్రభత్వం ప్రతిష్ఠాత్మకంగా చేపట్టిన టి-హబ్‌ కార్యక్రమంలో వినియోగించుకోనున్నట్లు తెలిపారు. ఔత్సాహిక పరిశోధనలకు తగిన ఊతం ఇస్తే అవి అద్భుతమైన ఫలితాలను అందిస్తాయన్న తమ విశ్వాసం అల్ఫా ల్యాబ్‌ గేర్‌ సందర్శన తరువాత మరింత బలాన్ని ఇచ్చిందని ఆయన అన్నారు.
ప్రపంచ దృష్టిని ఆకర్షించేలా కృషి..
                   అమెరికా పర్యటనలో భాగంగా మూడోరోజు తెలంగాణ ఐటీ శాఖ మంత్రి కేటీఆర్‌ పిట్స్‌బర్గ్‌లోని ప్రముఖ వేంకటేశ్వరస్వామి ఆలయాన్ని సందర్శించారు. ఈ సందర్భంగా స్థానిక తెలుగు వారు మంత్రికి బతుకమ్మలతో సాదర స్వాగతం పలికారు. అనంతరం ఎన్నారైలతో సమావేశమైన కేటీఆర్‌ దేశంలోనే తెలంగాణను అగ్ర రాష్ట్రంగా నిలిపేందుకుకృషి చేస్తున్నట్లు వివరించారు. ప్రపంచ మంతా తెలంగాణ వైపు దృష్టి సారించేలా తాము యత్నిస్తున్నట్లు ఆయన తెలిపారు. ఇందుకోసం తాము స్పష్టమైన రోడ్‌మ్యాప్‌తో ముందుకు వెళుతున్నట్లు ఆయన వివరించారు. ఈ ప్రయత్నంలో ప్రతి తెలుగు వారు తమతో కలిసిరావాలని ఆయన పిలుపునిచ్చారు. ఒక్కో ఎన్నారై ఒక్కో గుడ్‌విల్‌ అంబాసిడర్‌గా మారాలని ఆయన కోరారు. విదేశాల్లో స్థిరపడిన వారు తమతమ సొంత గ్రామాల అభివృద్ధికి ప్రభుత్వంతో కలిసి పనిచేయాలని ఆయన పిలుపునిచ్చారు.
మీ స్నేహితులకు రికమెండ్ చెయ్యండి